CELEX: 32018D1203
Language: el
Date: 2018-08-21 00:00:00
Title: Εκτελεστική απόφαση (ΕΕ) 2018/1203 της Επιτροπής, της 21ης Αυγούστου 2018, με την οποία εξουσιοδοτούνται τα κράτη μέλη να προβλέψουν προσωρινή παρέκκλιση από ορισμένες διατάξεις της οδηγίας 2000/29/ΕΚ του Συμβουλίου όσον αφορά την ξυλεία φράξου που κατάγεται από ή που έχει υποστεί επεξεργασία στις Ηνωμένες Πολιτείες της Αμερικής, και για την κατάργηση της εκτελεστικής απόφασης (ΕΕ) 2017/204 της Επιτροπής [κοινοποιηθείσα υπό τον αριθμό C(2018) 5848]

27.8.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 217/7
               
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2018/1203 ΤΗΣ ΕΠΙΤΡΟΠΉΣ
         της 21ης Αυγούστου 2018
         με την οποία εξουσιοδοτούνται τα κράτη μέλη να προβλέψουν προσωρινή παρέκκλιση από ορισμένες διατάξεις της οδηγίας 2000/29/ΕΚ του Συμβουλίου όσον αφορά την ξυλεία φράξου που κατάγεται από ή που έχει υποστεί επεξεργασία στις Ηνωμένες Πολιτείες της Αμερικής, και για την κατάργηση της εκτελεστικής απόφασης (ΕΕ) 2017/204 της Επιτροπής
         
            
               [κοινοποιηθείσα υπό τον αριθμό C(2018) 5848]
            
         
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 15 παράγραφος 1 πρώτη περίπτωση και το παράρτημα IV μέρος Α κεφάλαιο I σημεία 2.3, 2.4 και 2.5,
         Εκτιμώντας τα ακόλουθα:
         
                     (1)
                  
                  
                     Το άρθρο 5 παράγραφος 1 της οδηγίας 2000/29/ΕΚ, σε συνδυασμό με το παράρτημα IV μέρος Α κεφάλαιο I σημείο 2.3 της εν λόγω οδηγίας, προβλέπει ειδικές απαιτήσεις όσον αφορά την εισαγωγή στην Ένωση ξυλείας φράξου (Fraxinus L.), καθώς και ορισμένων άλλων ειδών ξυλείας, καταγωγής Ηνωμένων Πολιτειών της Αμερικής.
                  
               
                     (2)
                  
                  
                     Η εκτελεστική απόφαση (ΕΕ) 2017/204 (2) εξουσιοδοτεί τα κράτη μέλη να προβλέψουν προσωρινή παρέκκλιση από το άρθρο 5 παράγραφος 1 της οδηγίας 2000/29/ΕΚ, σε συνδυασμό με το σημείο 2.3 του κεφαλαίου I του μέρους A του παραρτήματος IV της εν λόγω οδηγίας για τις ειδικές απαιτήσεις όσον αφορά την εισαγωγή στην Ένωση ξυλείας φράξου (Fraxinus L.), καταγωγής Ηνωμένων Πολιτειών της Αμερικής.
                  
               
                     (3)
                  
                  
                     Η εκτελεστική απόφαση (ΕΕ) 2017/204 έληξε στις 30 Ιουνίου 2018. Θα πρέπει συνεπώς να αντικατασταθεί από την παρούσα απόφαση, προκειμένου να εξασφαλιστεί η συνέχιση της εισαγωγής στην Ένωση της εν λόγω ξυλείας.
                  
               
                     (4)
                  
                  
                     Με βάση την εμπειρία που αποκτήθηκε κατά την εφαρμογή της εκτελεστικής απόφασης (ΕΕ) 2017/204, είναι σκόπιμο να εξακολουθήσουν να εφαρμόζονται οι απαιτήσεις της βάσει της παρούσας απόφασης.
                  
               
                     (5)
                  
                  
                     Ωστόσο, με βάση τις πληροφορίες που συγκεντρώθηκαν κατά τη διάρκεια ελέγχου της Επιτροπής στις Ηνωμένες Πολιτείες της Αμερικής τον Ιανουάριο του 2018, και τις πληροφορίες που παρασχέθηκαν από τον Εθνικό Οργανισμό Φυτοπροστασίας των Ηνωμένων Πολιτειών της Αμερικής κατά τη διάρκεια και μετά τον εν λόγω έλεγχο, είναι σκόπιμο να ζητηθεί πιο αυστηρή επιθεώρηση και εποπτεία ξυλείας φράξου στις Ηνωμένες Πολιτείες της Αμερικής. Για τον σκοπό αυτό, θα πρέπει να καθοριστούν ειδικές προϋποθέσεις σχετικά με τον έλεγχο των μητρώων, τις διαδικασίες και την επισήμανση, τους ελέγχους πριν από την αποστολή και την παρακολούθηση σε εγκεκριμένα πριονιστήρια.
                  
               
                     (6)
                  
                  
                     Για την καλύτερη αξιολόγηση του τρόπου με τον οποίο εφαρμόζεται η παρούσα απόφαση, τα κράτη μέλη θα πρέπει να παρέχουν στην Επιτροπή και στα άλλα κράτη μέλη πληροφορίες σχετικά με τις εισαγωγές που πραγματοποιήθηκαν.
                  
               
                     (7)
                  
                  
                     Για λόγους σαφήνειας και ασφάλειας δικαίου, θα πρέπει να καταργηθεί η εκτελεστική απόφαση (ΕΕ) 2017/204.
                  
               
                     (8)
                  
                  
                     Η παρούσα απόφαση θα πρέπει να εφαρμοστεί έως τις 30 Ιουνίου 2020, ώστε να καταστεί δυνατή η επανεξέταση της εφαρμογής έως το χρονικό αυτό σημείο.
                  
               
                     (9)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Εξουσιοδότηση πρόβλεψης παρέκκλισης
            Κατά παρέκκλιση από το άρθρο 5 παράγραφος 1 της οδηγίας 2000/29/ΕΚ σε συνδυασμό με το παράρτημα IV μέρος Α κεφάλαιο I σημείο 2.3 της εν λόγω οδηγίας, τα κράτη μέλη δύνανται να επιτρέπουν την εισαγωγή στην επικράτειά τους ξυλείας Fraxinus L. που κατάγεται από ή που έχει υποστεί επεξεργασία στις Ηνωμένες Πολιτείες της Αμερικής («συγκεκριμένη ξυλεία») η οποία, πριν από την εξαγωγή της από τις Ηνωμένες Πολιτείες της Αμερικής, πληροί τις προϋποθέσεις που ορίζονται στο παράρτημα της παρούσας απόφασης.
         
         
            Άρθρο 2
            Φυτοϋγειονομικό πιστοποιητικό
            
               1.   Η συγκεκριμένη ξυλεία συνοδεύεται από φυτοϋγειονομικό πιστοποιητικό που έχει εκδοθεί στις Ηνωμένες Πολιτείες της Αμερικής, σύμφωνα με το άρθρο 13α παράγραφοι 3 και 4 της οδηγίας 2000/29/ΕΚ, με το οποίο πιστοποιείται, κατόπιν ελέγχου, ότι είναι απαλλαγμένη από επιβλαβείς οργανισμούς.
            
            
               2.   Το φυτοϋγειονομικό πιστοποιητικό περιλαμβάνει, στη στήλη «Πρόσθετη δήλωση», τα ακόλουθα στοιχεία:
               
                           α)
                        
                        
                           τη δήλωση «Σύμφωνα με τις απαιτήσεις της Ευρωπαϊκής Ένωσης που καθορίζονται στην εκτελεστική απόφαση (ΕΕ) 2018/1203 της Επιτροπής» ·
                        
                     
                           β)
                        
                        
                           τον/τους αριθμό/-ούς δέσμης/-ών που αντιστοιχούν σε κάθε συγκεκριμένη δέσμη που εξάγεται·
                        
                     
                           γ)
                        
                        
                           την ονομασία της/των εγκεκριμένης/-ων εγκατάστασης/-εων στις Ηνωμένες Πολιτείες της Αμερικής.
                        
                     
         
         
            Άρθρο 3
            Ενημέρωση σχετικά με τις εισαγωγές
            Το κράτος μέλος εισαγωγής υποβάλλει στην Επιτροπή και στα άλλα κράτη μέλη, έως τις 31 Δεκεμβρίου κάθε έτους, πληροφορίες σχετικά με τις ποσότητες φορτίων της συγκεκριμένης ξυλείας που εισήγαγε σύμφωνα με την παρούσα απόφαση κατά τη διάρκεια του έτους.
         
         
            Άρθρο 4
            Κοινοποίηση των περιπτώσεων μη συμμόρφωσης
            Τα κράτη μέλη κοινοποιούν στην Επιτροπή και στα άλλα κράτη μέλη κάθε περίπτωση φορτίου που δεν πληροί τους όρους της παρούσας απόφασης. Η εν λόγω κοινοποίηση πραγματοποιείται το αργότερο εντός δύο εργάσιμων ημερών από την ημερομηνία παρακράτησης του φορτίου.
         
         
            Άρθρο 5
            Κατάργηση της εκτελεστικής απόφασης (ΕΕ) 2017/204 της Επιτροπής
            Η εκτελεστική απόφαση (ΕΕ) 2017/204 καταργείται.
         
         
            Άρθρο 6
            Ημερομηνία λήξης ισχύος
            Η ισχύς της παρούσας απόφασης λήγει στις 30 Ιουνίου 2020.
         
         
            Άρθρο 7
            Αποδέκτες
            Η παρούσα απόφαση απευθύνεται στα κράτη μέλη.
         
         
            Βρυξέλλες, 21 Αυγούστου 2018.
            
               
                  Για την Επιτροπή
               
               Vytenis ANDRIUKAITIS
               
                  Μέλος της Επιτροπής
               
            
         
         
            (1)  ΕΕ L 169 της 10.7.2000, σ. 1.
         
            (2)  Εκτελεστική απόφαση (ΕΕ) 2017/204 της Επιτροπής, της 3ης Φεβρουαρίου 2017, με την οποία εξουσιοδοτούνται τα κράτη μέλη να προβλέψουν προσωρινή παρέκκλιση από ορισμένες διατάξεις της οδηγίας 2000/29/ΕΚ του Συμβουλίου όσον αφορά την ξυλεία φράξου που κατάγεται από ή που έχει υποστεί επεξεργασία στις Ηνωμένες Πολιτείες της Αμερικής, και για την κατάργηση της εκτελεστικής απόφασης (ΕΕ) 2015/2416 σχετικά με την αναγνώριση ορισμένων περιοχών των Ηνωμένων Πολιτειών της Αμερικής ως απαλλαγμένων από τον επιβλαβή οργανισμό Agrilus planipennis Fairmaire. (ΕΕ L 32 της 7.2.2017, σ. 35).
      
      
         
            ΠΑΡΑΡΤΗΜΑ
            1.   Απαιτήσεις σχετικά με την επεξεργασία
            
            Η επεξεργασία της συγκεκριμένης ξυλείας πρέπει να πληροί όλες τις ακόλουθες απαιτήσεις:
            
                        α)
                     
                     
                        
                           Αποφλοίωση
                        
                        Η συγκεκριμένη ξυλεία αποφλοιώνεται, με την εξαίρεση της τυχόν ποσότητας οπτικώς ξεχωριστών και σαφώς διακριτών μικρών κομματιών φλοιού τα οποία συμμορφώνονται με μία από τις ακόλουθες απαιτήσεις:
                        
                                    i)
                                 
                                 
                                    το πλάτος τους είναι μικρότερο των 3 cm (ανεξάρτητα από το μήκος τους) ή
                                 
                              
                                    ii)
                                 
                                 
                                    εάν το πλάτος τους υπερβαίνει τα 3 cm, το συνολικό εμβαδόν κάθε επιμέρους κομματιού φλοιού είναι μικρότερο των 50 cm2.
                                 
                              
                  
                        β)
                     
                     
                        
                           Πρίση
                        
                        Η συγκεκριμένη πριστή ξυλεία παράγεται από αποφλοιωμένη στρογγυλή ξυλεία.
                     
                  
                        γ)
                     
                     
                        
                           Θερμική κατεργασία
                        
                        Η συγκεκριμένη ξυλεία θερμαίνεται στη διατομή της (προφίλ) σε τουλάχιστον 71 °C για 1 200 λεπτά, σε θάλαμο θέρμανσης εγκεκριμένο από την υπηρεσία επιθεώρησης της υγείας των φυτών και των ζώων (Animal and Plant Health Inspection Service — APHIS) ή οργανισμό εγκεκριμένο από την APHIS.
                     
                  
                        δ)
                     
                     
                        
                           Ξήρανση
                        
                        Η συγκεκριμένη ξυλεία ξηραίνεται βάσει αναγνωρισμένων από την APHIS βιομηχανικών προγραμμάτων ξήρανσης διάρκειας τουλάχιστον δύο εβδομάδων.
                        Η τελική περιεκτικότητα της ξυλείας σε υγρασία δεν υπερβαίνει το 10 %, εκφραζόμενη ως ποσοστό ξηρής ύλης.
                     
                  2.   Απαιτήσεις σχετικά με τις εγκαταστάσεις
            
            Η συγκεκριμένη ξυλεία πρέπει να παράγεται, να διακινείται και να αποθηκεύεται σε εγκατάσταση που πληροί όλες τις ακόλουθες απαιτήσεις:
            
                        α)
                     
                     
                        έχει εγκριθεί επίσημα από την APHIS ή οργανισμό εγκεκριμένο από την APHIS, σύμφωνα με το πρόγραμμα πιστοποίησής της όσον αφορά τον επιβλαβή οργανισμό Agrilus planipennis Fairmaire·
                     
                  
                        β)
                     
                     
                        είναι καταχωρισμένη σε βάση δεδομένων που δημοσιεύεται στον δικτυακό τόπο της APHIS·
                     
                  
                        γ)
                     
                     
                        υποβάλλεται σε έλεγχο από την APHIS ή οργανισμό εγκεκριμένο από την APHIS τουλάχιστον μία φορά τον μήνα και έχει διαπιστωθεί ότι πληροί τις απαιτήσεις του παρόντος παραρτήματος. Σε περίπτωση που οι έλεγχοι διενεργούνται από οργανισμό εγκεκριμένο από την APHIS, η APHIS πρέπει να διεξάγει και εξαμηνιαίους ελέγχους των εργασιών αυτών. Οι εξαμηνιαίοι έλεγχοι πρέπει να περιλαμβάνουν την επαλήθευση των διαδικασιών και της τεκμηρίωσης του οργανισμού και ελέγχους σε εγκεκριμένες εγκαταστάσεις·
                     
                  
                        δ)
                     
                     
                        χρησιμοποιεί εξοπλισμό για την επεξεργασία της συγκεκριμένης ξυλείας ο οποίος έχει βαθμονομηθεί σύμφωνα με το εγχειρίδιο χρήσης του εξοπλισμού·
                     
                  
                        ε)
                     
                     
                        τηρεί μητρώα των διαδικασιών που ακολουθεί προς έλεγχο από την APHIS ή οργανισμό εγκεκριμένο από την APHIS, τα οποία συμπεριλαμβάνουν στοιχεία σχετικά με τη διάρκεια της επεξεργασίας, τις θερμοκρασίες στις οποίες υποβάλλεται η ξυλεία κατά την επεξεργασία της και τον έλεγχο συμμόρφωσης και την τελική περιεκτικότητα σε υγρασία για κάθε συγκεκριμένη δέσμη προς εξαγωγή.
                     
                  3.   Ετικέτες
            
            Κάθε δέσμη συγκεκριμένης ξυλείας πρέπει να φέρει εμφανώς, αφενός, μοναδικό αριθμό δέσμης και, αφετέρου, ετικέτα με την ένδειξη «HT-KD» ή «Heat Treated-Kiln Dried» («θερμικά κατεργασμένη — ξηραμένη σε κλίβανο»). Η εν λόγω ετικέτα πρέπει να εκδίδεται από εξουσιοδοτημένο στέλεχος της εγκεκριμένης εγκατάστασης, ή υπό την εποπτεία του, ύστερα από εξακρίβωση ότι τηρήθηκαν οι απαιτήσεις σχετικά με την επεξεργασία που προβλέπονται στο σημείο 1 και οι απαιτήσεις σχετικά με τις εγκαταστάσεις που προβλέπονται στο σημείο 2.
            4.   Έλεγχοι πριν από την εξαγωγή
            
            Η συγκεκριμένη ξυλεία που προορίζεται για την Ένωση πρέπει να ελέγχεται πριν από την εξαγωγή από την APHIS ή οργανισμό εγκεκριμένο από την APHIS, ώστε να εξασφαλιστεί ότι πληρούνται οι απαιτήσεις που προβλέπονται στα σημεία 1 και 3.